Duurste motor nóg op veiling verkoopDie Mercedes-Benz 300 SLR Uhlenhaut (Foto: Mercedes-Benz AG / AFP) ’n 1955-Mercedes-Benz is vroeër vandeesmaand vir ’n yslike €135 miljoen (sowat R2 miljard) op ŉ veiling in Duitsland verkoop. Dit maak dié voertuig die duurste motor nóg om op ŉ veiling verkoop te word. Dit is ook een van die tien waardevolste items wat nóg op ŉ veiling in enige versamelkategorie verkoop is. Die Mercedes-Benz 300 SLR Uhlenhaut, een van slegs twee in sy soort, het byna drie keer die vorige rekordprys vir ŉ motor – $48 miljoen vir ’n 1962 Ferrari 250 GTO in 2018 – op dié veiling in behaal. Die Mercedes-Benz is aan ŉ private versamelaar verkoop. Die afslaers RM Sotheby’s sê die veiling op 5 Mei in die Mercedes-Benz-museum in Stuttgart is slegs op uitnodiging deur voornemende kopers bygewoon. Die 300 SLR Uhlenhaut is een van net twee prototipes wat deur die Mercedes-Benz-renafdeling gebou is en is vernoem na sy skepper en hoofingenieur, Rudolf Uhlenhaut. Die motor is geskoei op die W196 R Grand Prix-renmotor wat twee Formule 1-wêreldkampioenskappe (in 1954 en 1955) gewen het met die Italianer Juan Manuel Fangio agter die stuur. Die Mercedes-Benz 300 SLR Uhlenhaut (Foto: Mercedes-Benz AG / AFP) Tragedie het egter die Mercedes-Benz-span in Junie 1955 getref toe een van sy 300 SLR-motors tydens die 24 uur Le Mans-uithouren in ’n ongeluk betrokke was. Die Franse renjaer Pierre Levegh en 83 toeskouers is in dié ongeluk dood. Dié tragedie word as die dodelikste voorval in die geskiedenis van motorwedrenne bestempel en Mercedes-Benz was gedwing om hom vir jare aan die sport te onttrek. Die 300 SLR Uhlenhaut nog op uitstalling Volgens RM Sotheby’s het die private koper ingestem dat die 300 SLR Uhlenhaut Coupe tydens spesiale geleenthede vir die publiek uitgestal kan word, terwyl die tweede oorspronklike 300 SLR Coupe in maatskappyeienaarskap bly en steeds by die Mercedes-Benz-museum in Stuttgart vertoon sal word. Volgens ŉ AFP-ranglys van kunswerke wat die afgelope jare op ŉ veiling verkoop is, is die 300 SLR Uhlenhaut sesde of sewende, met die rekord wat gehou word deur Leonardo da Vinci se Salvator Mundi, wat in November 2017 vir $450,3 miljoen verkoop is. Andy Warhol se Shot Sage Blue Marilyn-portret van Marilyn Monroe is die tweede waardevolste item om nóg op ŉ veiling in enige versamelkategorie verkoop te word. Dié kunswerk is vroeër vandeesmaand vir $195 miljoen (sowat R3 miljard) op ŉ Christie’s-veiling in New York verkoop.